section_heading: Rodinovo djelo
paragraph_text: Rodinovim atelijerom šeta nekoliko modela istodobno, sve dok ga kakva gesta ili pokret ne nadahnu na modeliranje. Crta brojne skice ugljenom i perom. Kao korelat Ghibertijevim Rajskim vratima krstionice u Firenci zamislio je ulazna vrata pariškoga Muzeja dekorativne umjetnosti, djelo na kojem je nadahnut Danteom radio duže od tri i pol desetljeća. To je djelo bilo nadahnuće i za niz pojedinačnih skulptura: aktova ili skupina aktova.